Un pom tradițional din boabe de fasole cu flori și hârtie creponată a fost realizat în cadrul unui atelier de reconstituire și restituire a tradițiilor codrenești, care a avut loc la Casa de Cultură "Dr. Augustin Mircea" Ardud, din Satu Mare.
"La Ardud am pregătit pomul de Crăciun, unul atipic, dar unic în tradiţiile româneşti din ţară. Copii şi tineri din Ansamblul Folcloric "Cetatea Codrului" au colindat la bisericile ortodoxe din Ardud şi Mădăras, iar apoi împreună cu părinţii au participat la un atelier de reconstituire şi restituire a obiceiului "pomului de Crăciun din Codru", atelier coordonat de d-na Malvina Madăr Iederan", a scris Casa de Cultură "Dr. Augustin Mircea" Ardud pe pagina de Facebook.
"În codrii Sătmarului nu sunt păduri de brad, datorită altitudinii joase. Secole de-a rândul, codrenii au înlocuit bradul de Crăciun pe care îl împodobim acum cu toţii cu altfel de pomi ritualici de Crăciun, unicaţi în România datorită modului în care sunt realizaţi şi datorită elementelor care sunt folosite pentru crearea lor.
Astfel, pomi de Crăciun specifici Codrului sunt creativ construiţi din scai, paie şi hârtie colorată, sunt pomi de vâsc cu nuci, pomi din paie de secară sau pomul din boabe albe de fasole şi floricele de porumb.
Un astfel de pom tradiţional din boabe albe de fasole cu flori şi hârtie creponată a fost realizat la Ardud şi acesta va sta la loc de cinste alături de bradul de Crăciun deja împodobit şi va aştepta colindătorii care vor păşi pragul instituţiei noastre", a mai scris Casa de Cultură "Dr. Augustin Mircea" Ardud.